CELEX: 22008D0756
Language: mt
Date: 2004-06-14 00:00:00
Title: 2008/756/KE: Deċiżjoni tal-Kunsill Nru 1/2008 ta’ Assoċjazzjoni UE/Eġittu ta' l- 14 ta' Ġunju 2004 dwar l-istabbiliment tar-regoli ta’ proċedura tal-Kunsill ta’ Assoċjazzjoni

27.9.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 259/5
            
         DEĊIŻJONI TAL-KUNSILL Nru 1/2008 TA’ ASSOĊJAZZJONI UE/EĠITTU
   ta' l-14 ta' Ġunju 2004
   dwar l-istabbiliment tar-regoli ta’ proċedura tal-Kunsill ta’ Assoċjazzjoni
   (2008/756/KE)
   IL-KUNSILL TA’ ASSOĊJAZZJONI UE/EĠITTU,
   Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija ta’ l-Eġittu, min-naħa l-oħra, u b’mod partikolari l-Artikoli 74 sa 80 tiegħu,
   Billi:
   
               (1)
            
            
               Il-Ftehim daħal fis-seħħ fl-1 ta’ Ġunju 2004.
            
         
               (2)
            
            
               Ir-regoli ta’ proċedura tal-Kunsill ta’ Assoċjazzjoni UE/Eġittu għandhom jiġu adottati,
            
         IDDEĊIDA KIF ĠEJ:
   Artikolu 1
   Presidenza
   Il-Kunsill ta’ Assoċjazzjoni għandu jkun ippresedut alternattivament għal perijodi ta’ 12-il xahar minn rappreżentant tal-Presidenza tal-Kunsill ta’ l-Unjoni Ewropea, f’isem il-Komunità u l-Istati Membri tagħha, u minn rappreżentant tal-Gvern tar-Repubblika Għarbija ta’ l-Eġittu. L-ewwel perijodu għandu jibda fid-data ta’ l-ewwel laqgħa tal-Kunsill ta’ Assoċjazzjoni u jintemm fil-31 ta’ Diċembru 2004.
   Artikolu 2
   Laqgħat
   Il-Kunsill ta’ Assoċjazzjoni għandu jiltaqa’ regolarment fuq livell ministerjali mill-inqas darba fis-sena. Jekk il-Partijiet jaqblu hekk jistgħu jsiru sessjonijiet speċjali tal-Kunsill ta’ Assoċjazzjoni, fuq talba ta’ waħda mill-Partijiet.
   Dment li l-Partijiet ma jaqblux mod ieħor, kull sessjoni tal-Kunsill ta’ Assoċjazzjoni għandha ssir fil-post fejn is-soltu jsiru l-laqgħat tal-Kunsill ta’ l-Unjoni Ewropea f’ data li jaqblu dwarha ż-żewġ Partijiet.
   Il-laqgħat tal-Kunsill ta’ Assoċjazzjoni għandhom jissejħu b’mod konġunt mis-segretarji tal-Kunsill ta’ Assoċjazzjoni bi qbil mal-President.
   Artikolu 3
   Rappreżentazzjoni
   Il-membri tal-Kunsill ta’ Assoċjazzjoni jistgħu jkunu rappreżentati jekk ma jkunux jistgħu jattendu. Jekk membru jixtieq li jkun rappreżentat b’dan il-mod, huwa għandu jinnotifika lill-President dwar l-isem tar-rappreżentant tiegħu qabel il-laqgħa li fiha hu ser ikun hekk rappreżentat.
   Ir-rappreżentant ta’ membru tal-Kunsill ta’ Assoċjazzjoni għandu jeżerċita d-drittijiet kollha ta’ dak il-membru.
   Artikolu 4
   Delegazzjonijiet
   Il-membri tal-Kunsill ta’ Assoċjazzjoni jistgħu jkunu akkumpanjati minn uffiċjali. Qabel kull laqgħa, il-President għandu jiġi infurmat dwar il-kompożizzjoni maħsuba tad-delegazzjoni ta’ kull Parti.
   Rappreżentant tal-Bank Ewropew ta’ l-Investiment għandu jattendi l-laqgħat tal-Kunsill ta’ Assoċjazzjoni bħala osservatur meta kwistjonijiet li jikkonċernaw lill-Bank ikunu jidhru fuq l-aġenda.
   Il-Kunsill ta’ Assoċjazzjoni, permezz ta’ qbil bejn il-Partijiet, jista’ jistieden persuni li m’humiex membri biex jattendu l-laqgħat tiegħu sabiex jipprovdu informazzjoni dwar suġġetti partikolari.
   Artikolu 5
   Segretarjat
   Uffiċjal tas-Segretarjat Ġenerali tal-Kunsill ta’ l-Unjoni Ewropea u uffiċjal ta’ l-Ambaxxata tar-Repubblika Għarbija ta’ l-Eġittu fi Brussell għandhom jaġixxu flimkien bħala segretarji tal-Kunsill ta’ Assoċjazzjoni.
   Artikolu 6
   Korrispondenza
   Korrispondenza indirizzata lill-Kunsill ta’ Assoċjazzjoni għandha tintbagħat lill-President tal-Kunsill ta’ Assoċjazzjoni fl-indirizz tas-Segretarjat Ġenerali tal-Kunsill ta’ l-Unjoni Ewropea.
   Iż-żewġ segretarji għandhom jiżguraw li l-korrispondenza tiġi mgħoddija lill-President tal-Kunsill ta’ Assoċjazzjoni u, fejn xieraq, tiġi ċċirkolata lill-membri l-oħrajn tal-Kunsill ta’ Assoċjazzjoni. Korrispondenza ċċirkolata għandha tintbagħat lis-Segretarjat-Ġenerali tal-Kummissjoni, lir-Rappreżentanti Permanenti ta’ l-Istati Membri u lill-Ambaxxata tar Repubblika Għarbija ta’ l-Eġittu fi Brussell.
   Komunikazzjonijiet mill-President tal-Kunsill ta’ Assoċjazzjoni għandhom jintbagħtu miż-żewġ segretarji lid-destinatarji u jiġu ċċirkolati, fejn xieraq, lill-membri l-oħrajn tal-Kunsill ta’ Assoċjazzjoni fl-indirizzi indikati fit-tieni paragrafu.
   Artikolu 7
   Pubbliċità
   Dment li ma jiġix deċiż mod ieħor, il-laqgħat tal-Kunsill ta’ Assoċjazzjoni ma għandhomx ikunu pubbliċi.
   Artikolu 8
   Aġendi għal-laqgħat
   1.   Il-President għandu jfassal aġenda proviżorja għal kull laqgħa. Din għandha tiġi mgħoddija mis-segretarji tal-Kunsill ta’ Assoċjazzjoni lid-destinatarji msemmija fl-Artikolu 6 mhux aktar tard minn 15-il jum qabel il-bidu tal-laqgħa.
   L-aġenda proviżorja għandha tinkludi l-punti li fir-rigward tagħhom il-President jkun irċieva talba għall-inklużjoni fl-aġenda mhux aktar tard minn 21 jum qabel il-bidu tal-laqgħa, ħlief li tali punti m’għandhomx jinkitbu fl-aġenda proviżorja dment li ma tkunx intbagħtet id-dokumentazzjoni sekondarja lis-segretarji mhux aktar tard mid-data tat-trasmissjoni ta’ l-aġenda.
   L-aġenda għandha tiġi adottata mill-Kunsill ta’ Assoċjazzjoni fil-bidu ta’ kull laqgħa. Jista’ jitqiegħed fuq l-aġenda xi punt ieħor barra minn dawk li jidhru fuq l-aġenda proviżorja jekk il-Partijiet jaqblu hekk.
   2.   Il-President jista’, bi qbil mal-Partijiet, iqassar il-limiti ta’ żmien speċifikati fil-paragrafu 1 sabiex jittieħed kont tal-ħtiġiet ta’ xi każ partikolari.
   Artikolu 9
   Minuti
   L-abbozz tal-minuti ta’ kull laqgħa għandhom jitfasslu miż-żewġ segretarji.
   Il-minuti għandhom, bħala regola ġenerali, jindikaw fir-rigward ta’ kull punt fuq l-aġenda:
   
               —
            
            
               id-dokumentazzjoni ppreżentata lill-Kunsill ta’ Assoċjazzjoni,
            
         
               —
            
            
               id-dikjarazzjonijiet li membru tal-Kunsill ta’ Assoċjazzjoni ikun talab li jiddaħħlu,
            
         
               —
            
            
               id-deċiżjonijiet meħuda, id-dikjarazzjonijiet li jkun sar qbil dwarhom u l-konklużjonijiet adottati.
            
         L-abbozz tal-minuti għandu jiġi ppreżentat lill-Kunsill ta’ Assoċjazzjoni għall-approvazzjoni. Dawn għandhom jiġu approvati fi żmien sitt xhur wara kull laqgħa tal-Kunsill ta’ Assoċjazzjoni. Meta jiġu approvati, il-minuti għandhom jiġu ffirmati mill-President u miż-żewġ segretarji. Il-minuti għandhom jiġu ffajljati fl-arkivji tas-Segretarjat Ġenerali tal-Kunsill ta’ l-Unjoni Ewropea; kopja awtentika ċċertifikata għandha tintbagħat lil kull wieħed mill-indirizzati msemmija fl-Artikolu 6.
   Artikolu 10
   Deċiżjonijiet u rakkomandazzjonijiet
   1.   Il-Kunsill ta’ Assoċjazzjoni għandu jadotta d-deċiżjonijiet u r-rakkomandazzjonijiet tiegħu permezz tal-qbil reċiproku tal-Partijiet.
   Fil-perijodu ta’ bejn il-laqgħat, il-Kunsill ta’ Assoċjazzjoni jista’ jadotta deċiżjonijiet jew rakkomandazzjonijiet permezz ta’ proċedura bil-miktub jekk iż-żewġ Partijiet jaqblu hekk.
   2.   Id-deċiżjonijiet u r-rakkomandazzjonijiet tal-Kunsill ta’ Assoċjazzjoni fis-sens ta’ l-Artikolu 76 tal-Ftehim Ewro-Mediterranju għandhom ikunu intestati rispettivament “Deċiżjoni” u “Rakkomandazzjoni” segwiti minn numru ta’ serje progressiva, id-data ta’ l-adozzjoni tagħhom u deskrizzjoni tas-suġġett tagħhom. Kull deċiżjoni għandha tispeċifika d-data tad-dħul fis-seħħ tagħha.
   Id-deċiżjonijiet u r-rakkomandazzjonijiet tal-Kunsill ta’ Assoċjazzjoni għandhom ikunu ffirmati mill-President u awtentikati miż-żewġ segretarji.
   Id-deċiżjonijiet u r-rakkomandazzjonijiet għandhom jintbagħtu lil kull wieħed mid-destinatarji msemmija fl-Artikolu 6.
   Il-Kunsill ta’ Assoċjazzjoni jista’ jiddeċiedi li jordna l-pubblikazzjoni tad-deċiżjonijiet u r-rakkomandazzjonijiet tiegħu fil-Ġurnal Uffiċjali ta’ l-Unjoni Ewropea u fil-Ġurnal Uffiċjali tar-Repubblika Għarbija ta’ l-Eġittu.
   Artikolu 11
   Lingwi
   Il-lingwi uffiċjali tal-Kunsill ta’ Assoċjazzjoni għandhom ikunu l-lingwi uffiċjali taż-żewġ Partijiet.
   Dment li ma jiġix deċiż mod ieħor, il-Kunsill ta’ Assoċjazzjoni għandu jibbaża d-deliberazzjonijiet tiegħu fuq dokumentazzjoni mħejjija f’dawk il-lingwi.
   Artikolu 12
   Spejjeż
   Il-Komunità u r-Repubblika Għarbija ta’ l-Eġittu għandhom iħallsu kull wieħed għall-ispejjeż li huma jagħmlu bħala riżultat tal-parteċipazzjoni tagħhom fil-laqgħat tal-Kunsill ta’ Assoċjazzjoni, kemm rigward n-nefqa għall-persunal, l-ivjaġġar u s-sussistenza kif ukoll rigward in-nefqa għall-posta u t-telekomunikazzjonijiet.
   In-nefqa konnessa ma’ l-interpretazzjoni fil-laqgħat, it-traduzzjoni u r-riproduzzjoni tad-dokumenti għandha titħallas mill-Komunità, bl-eċċezzjoni tan-nefqa konnessa ma’ l-interpretazzjoni jew it-traduzzjoni għall-Għarbi jew minnu, li għandhom jitħallsu mir-Repubblika Għarbija ta’ l-Eġittu.
   Nefqa oħra rrelatata ma’ l-organizzazzjoni materjali tal-laqgħat għandha titħallas mill-Parti li tospita l-laqgħat.
   Artikolu 13
   Kumitat ta’ Assoċjazzjoni
   1.   Il-Kunsill ta’ Assoċjazzjoni għandu jiġi assistit fit-twettiq tad-doveri tiegħu mill-Kumitat ta’ Assoċjazzjoni. Il-Kumitat għandu jkun kompost minn rappreżentanti tal-Kummissjoni tal-Komunitajiet Ewropej u tar-rappreżentanti tal-membri tal-Kunsill ta’ l-Unjoni Ewropea, min-naħa l-waħda, u minn rappreżentanti tal-Gvern tar-Repubblika Għarbija ta’ l-Eġittu, min-naħa l-oħra.
   2.   Il-Kumitat ta’ Assoċjazzjoni għandu jħejji l-laqgħat u d-deliberazzjonijiet tal-Kunsill ta’ Assoċjazzjoni, jimplimenta d-deċiżjonijiet tal-Kunsill ta’ Assoċjazzjoni fejn xieraq u, b’mod ġenerali, jiżgura l-kontinwità tar-relazzjoni ta’ l-Assoċjazzjoni u l-funzjonament korrett tal-Ftehim Ewro-Mediterranju. Huwa għandu jikkunsidra kull kwistjoni riferita lilu mill-Kunsill ta’ Assoċjazzjoni kif ukoll ta’ kull kwistjoni li tista’ tinqala’ waqt l-implimentazzjoni ta’ kuljum tal-Ftehim Ewro-Mediterranju. Huwa għandu jippreżenta proposti jew kwalunkwe abbozz ta’ deċiżjonijiet/rakkomandazzjonijiet lill-Kunsill ta’ Assoċjazzjoni għall-approvazzjoni tiegħu.
   3.   F’każijiet fejn il-Ftehim Ewro-Mediterranju jirreferi għal obbligu ta’ konsultazzjoni jew għall-possibbiltà ta’ konsultazzjoni, tali konsultazzjoni tista’ ssir fil-Kumitat ta’ Assoċjazzjoni. Il-konsultazzjoni tista’ tkompli fil-Kunsill ta’ Assoċjazzjoni jekk iż-żewġ Partijiet jaqblu hekk.
   4.   L-abbozz tar-Regoli ta’ Proċedura tal-Kumitat ta’ Assoċjazzjoni huma annessi għal din id-Deċiżjoni.
   Din id-Deċiżjoni għandha tidħol fis-seħħ fil-jum ta’ l-adozzjoni tagħha.
   
      Magħmula fi Brussell, 14 ta’ Ġunju 2004.
      
         
            Għall-Kunsill ta’ Assoċjazzjoni
         
         
            Il-President
         
         B. COWEN
      
   
   
      ANNESS
      REGOLI TA’ PROĊEDURA TAL-KUMITAT TA’ ASSOĊJAZZJONI
      Artikolu 1
      Presidenza
      Il-Kunsill ta’ Assoċjazzjoni għandu jkun ippresedut alternattivament għal perijodi ta’ 12-il xahar minn rappreżentant tal-Kummissjoni tal-Komunitajiet Ewropej f’isem il-Komunità u l-Istati Membri tagħha u minn rappreżentant tal-Gvern tar-Repubblika Għarbija ta’ l-Eġittu.
      L-ewwel perijodu għandu jibda fid-data ta’ l-ewwel laqgħa tal-Kunsill ta’ Assoċjazzjoni u jintemm fil-31 ta’ Diċembru 2004.
      Artikolu 2
      Laqgħat
      Il-Kumitat ta’ Assoċjazzjoni għandu jiltaqa’ meta ċ-ċirkostanzi jitolbu dan, bil-qbil taż-żewġ Partijiet.
      Kull laqgħa tal-Kumitat ta’ Assoċjazzjoni għandha ssir f’ħin u post miftiehem miż-żewġ Partijiet.
      Il-laqgħat tal-Kumitat ta’ Assoċjazzjoni għandhom jissejħu mill-President.
      Artikolu 3
      Delegazzjonijiet
      Qabel kull laqgħa, il-President għandu jiġi infurmat dwar il-kompożizzjoni maħsuba tad-delegazzjoni ta’ kull Parti.
      Artikolu 4
      Segretarjat
      Uffiċjal tas-Segretarjat Ġenerali tal-Kummissjoni tal-Komunità Ewropea u uffiċjal tar-Gvern tar-Repubblika Għarbija ta’ l-Eġittu għandhom jaġixxu flimkien bħala segretarji tal-Kumitat ta’ Assoċjazzjoni.
      Il-komunikazzjonijiet kollha lill-President tal-Kumitat ta’ Assoċjazzjoni jew minn għandu fil-qafas ta’ dawn ir-Regoli ta’ Proċedura għandhom jiġu indirizzati lis-segretarji tal-Kumitat ta’ Assoċjazzjoni u s-segretarji u l-President tal-Kunsill ta’ Assoċjazzjoni.
      Artikolu 5
      Pubbliċità
      Dment li ma jiġix deċiż mod ieħor, il-laqgħat tal-Kumitat ta’ Assoċjazzjoni ma għandhomx ikunu pubbliċi.
      Artikolu 6
      Aġendi għal-laqgħat
      1.   Il-President għandu jfassal aġenda proviżorja għal kull laqgħa. Din għandha tintbagħat mis-segretarji tal-Kumitat ta’ Assoċjazzjoni lid-destinatarji msemmija fl-Artikolu 4 mhux aktar tard minn 15-il jum qabel il-bidu tal-laqgħa.
      L-aġenda proviżorja għandha tinkludi l-punti li fir-rigward tagħhom il-President jkun irċieva talba għall-inklużjoni fl-aġenda mhux aktar tard minn 21 jum qabel il-bidu tal-laqgħa, ħlief li tali punti m’għandhomx jinkitbu fl-aġenda proviżorja dment li ma tkunx intbagħtet id-dokumentazzjoni sekondarja lis-segretarji mhux aktar tard mid-data tad-dispaċċ ta’ l-aġenda.
      Il-Kumitat ta’ Assoċjazzjoni jista’ jitlob lill-esperti sabiex jattendu l-laqgħat tiegħu biex jipprovdu informazzjoni dwar suġġetti partikolari.
      L-aġenda għandha tiġi adottata mill-Kumitat ta’ Assoċjazzjoni fil-bidu ta’ kull laqgħa.
      Jista’ jitqiegħed fuq l-aġenda xi punt li m’huwiex wieħed minn dawk li jidhru fuq l-aġenda proviżorja jekk iż-żewġ Partijiet jaqblu hekk.
      2.   Il-President jista’, bi qbil maż-żewġ Partijiet, iqassar il-perijodi speċifikati fil-paragrafu 1 sabiex jittieħed kont tal-ħtiġiet ta’ każ partikolari.
      Artikolu 7
      Minuti
      Għandhom jittieħdu l-minuti għal kull laqgħa u dawn għandhom ikunu bbażati fuq rikapitulazzjoni mill-President tal-konklużjonijiet li jkun wasal għalihom il-Kumitat ta’ Assoċjazzjoni.
      Meta jiġu approvati mill-Kumitat ta’ Assoċjazzjoni, il-minuti għandhom jiġu ffirmati mill-President u mis-segretarji u ffajljati minn kull waħda mill-Partijiet. Kopja tal-minuti għandha tintbagħat lil kull wieħed mid-destinatarji msemmija fl-Artikolu 4.
      Artikolu 8
      Deliberazzjonijiet
      Fil-każijiet speċifiċi fejn il-Kumitat ta’ Assoċjazzjoni jingħata s-setgħa mill-Kunsill ta’ Assoċjazzjoni taħt il-Ftehim Ewro-Mediterranju li jadotta d-deċiżjonijiet/r-rakkomandazzjonijiet, dawk l-atti għandhom ikunu intestati rispettivament “Deċiżjoni” u “Rakkomandazzjoni”, segwiti minn numru ta’ serje progressiva, id-data ta’ l-adozzjoni tagħhom u deskrizzjoni tas-suġġett tagħhom.
      Kull meta il-Kumitat ta’ Assoċjazzjoni jieħu deċiżjoni, għandhom jiġu applikati mutatis mutandis l-Artikoli 10 u 11 tad-Deċiżjoni Nru 1/2004 tal-Kunsill ta’ Assoċjazzjoni li jadottaw ir-Regoli ta’ Proċedura tiegħu. Id-deċiżjonijiet u r-rakkomandazzjonijiet tal-Kumitat ta’ Assoċjazzjoni għandhom jintbagħtu lid-destinatarji msemmija fl-Artikolu 4 ta’ dawn ir-Regoli ta’ Proċedura.
      Artikolu 9
      Spejjeż
      Kull Parti għandha tħallas għall-ispejjeż irrelatati mal-parteċipazzjoni tagħha fil-laqgħat tal-Kumitat ta’ Assoċjazzjoni u ta’ kull grupp jew korp ta’ ħidma li jistgħu jiġu stabbiliti skond l-Artikolu 80 tal-Ftehim Ewro-Mediterranju, kemm rigward n-nefqa għall-persunal, l-ivjaġġar u s-sussistenza kif ukoll rigward in-nefqa għall-posta u t-telekomunikazzjonijiet.
      In-nefqa konnessa ma’ l-interpretazzjoni fil-laqgħat, it-traduzzjoni u r-riproduzzjoni tad-dokumenti għandha titħallas mill-Komunità, bl-eċċezzjoni tan-nefqa konnessa ma’ l-interpretazzjoni u/jew it-traduzzjoni għall-Għarbi jew minnu, li għandhom jitħallsu mir-Repubblika Għarbija ta’ l-Eġittu.
      Nefqa oħra rrelatata ma’ l-organizzazzjoni materjali tal-laqgħat għandha titħallas mill-Parti li tospita l-laqgħat.